               EUROPSKA KOMISIJA
            Bruxelles, 31.8.2018.
            COM(2018) 608 final
            2018/0320(NLE)
            Prijedlog
            UREDBE VIJEĆA
            o utvrđivanju ribolovnih mogućnosti za 2019. za određene riblje stokove i skupine ribljih stokova koje se primjenjuju u Baltičkome moru

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               U skladu s Uredbom (EU) br. 1380/2013 od 11. prosinca 2013. o zajedničkoj ribarstvenoj politici (ZRP), živi morski biološki resursi iskorištavaju se tako da se populacije izlovljavanih vrsta obnavljaju i održavaju iznad razina koje mogu osigurati najviši održivi prinos (MSY). Važan instrument u tom pogledu jest godišnje utvrđivanje ribolovnih mogućnosti u obliku ukupnih dopuštenih ulova (TAC) i kvota.

               Uredbom (EU) 2016/1139 od 6. srpnja 2016. o utvrđivanju višegodišnjeg plana upravljanja za stokove bakalara, haringe i papaline u Baltičkom moru i za ribarstvo koje iskorištava te stokove dodatno se određuju vrijednosti ribolovne smrtnosti izražene kao rasponi koji se upotrebljavaju u ovom prijedlogu radi postizanja ciljeva ZRP-a, a posebno postizanja i održavanja MSY-ja.

               Cilj je ovog prijedloga utvrditi ribolovne mogućnosti država članica za 2019. u pogledu komercijalno najvažnijih ribljih stokova u Baltičkome moru. Radi pojednostavnjenja i pojašnjenja godišnjih odluka o TAC-ovima i kvotama, ribolovne mogućnosti u Baltičkome moru od 2006. utvrđuju se zasebnom uredbom.

               •Dosljednost s postojećim odredbama politike u određenom području

                  Prijedlogom se utvrđuju kvote na razinama koje su u skladu s ciljevima Uredbe (EU) br. 1380/2013 od 11. prosinca 2013. o zajedničkoj ribarstvenoj politici.

               •Dosljednost u odnosu na druge politike Unije

               Predložene mjere u skladu su s ciljevima i pravilima zajedničke ribarstvene politike i dosljedne s Unijinom politikom održivog razvoja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Članak 43. stavak 3. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

               Prijedlog je u isključivoj nadležnosti Unije kako je navedeno u članku 3. stavku 1. točki (d) UFEU-a. Načelo supsidijarnosti stoga se ne primjenjuje.

               •Proporcionalnost

               Prijedlog je u skladu s načelom proporcionalnosti iz sljedećih razloga.

               Zajednička ribarstvena politika jedna je od zajedničkih politika. U skladu s člankom 43. stavkom 3. UFEU-a Vijeće donosi mjere o utvrđivanju i raspodjeli ribolovnih mogućnosti.

               Dotičnom uredbom Vijeća ribolovne mogućnosti dodjeljuju se državama članicama. Uzimajući u obzir članak 16. stavak 6. i 7. te članak 17. Uredbe (EU) br. 1380/2013, države članice slobodne su te mogućnosti raspodijeliti među regijama ili gospodarskim subjektima u skladu s kriterijima utvrđenima u navedenim člancima. Države članice stoga imaju širok manevarski prostor za odlučivanje o socioekonomskom modelu koji će odabrati za iskorištavanje ribolovnih mogućnosti koje su im dodijeljene.

               Prijedlog nema financijski utjecaj na države članice. Ovu vrstu uredbe Vijeće donosi svake godine, a javna i privatna sredstva potrebna za njezinu provedbu već su na raspolaganju.

               •Odabir instrumenta

               Predloženi instrument: uredba.

               Riječ je o prijedlogu za upravljanje ribarstvom koji se temelji na članku 43. stavku 3. UFEU-a.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINKA

               •Savjetovanja s dionicima

               Na temelju Komunikacije Komisije o savjetovanju o ribolovnim mogućnostima za 2019. u okviru zajedničke ribarstvene politike (COM (2018) 452 final) održano je savjetovanje sa Savjetodavnim vijećem za Baltičko more (BSAC). Znanstveni savjet na kojem se temelji prijedlog pružilo je Međunarodno vijeće za istraživanje mora (ICES). Preliminarna stajališta izražena u vezi sa svim dotičnim ribljim stokovima razmotrena su i uzeta u obzir u ovom prijedlogu u najvećoj mogućoj mjeri vodeći računa o tome da nisu proturječna postojećim politikama ili da ne dovode do pogoršanja stanja ranjivih resursa.

               Znanstveni savjet podvrgnut je raspravi s državama članicama u lipnju 2018. u okviru regionalnog foruma BALTFISH.

               •Prikupljanje i primjena stručnih znanja

               Znanstvena organizacija koja je sudjelovala u savjetovanju jest Međunarodno vijeće za istraživanje mora (ICES).

               Unija svake godine traži znanstveno mišljenje ICES-a o stanju važnih ribljih stokova. Dostavljeno mišljenje odnosi se na sve baltičke stokove, a TAC-ovi se predlažu za one koji su komercijalno najvažniji.

               •Procjena učinka

               Prijedlog je dio dugoročnog pristupa čiji je cilj prilagoditi ribolov dugoročno održivim razinama i na tim ga razinama zadržati. Taj će pristup dovesti do stabilnog ribolovnog pritiska i većih kvota, a time i boljih prihoda za ribare i njihove obitelji. Očekuje se da će povećani broj iskrcaja donijeti koristi ribarskoj industriji, potrošačima, prerađivačkoj industriji i maloprodaji te ostalim pomoćnim industrijama povezanima s gospodarskim i rekreacijskim ribolovom.

               Zahvaljujući odlukama o ribolovnim mogućnostima na Baltiku donesenima posljednjih godina ribolovna smrtnost usklađena je s MSY-jem za sve stokove osim jednog te su stokovi obnovljeni, a ribolovni kapacitet usklađen je s ribolovnim mogućnostima. Međutim potreban je daljnji napredak kako bi se svi stokovi, od kojih su neki još ispod sigurnih granica biomase, obnovili i uskladili s MSY-jem.

               Uzimajući u obzir prethodno navedeno, u prijedlogu Komisije predlaže se smanjenje ribolovnih mogućnosti za stok haringe u zapadnom Baltiku za 63 %, za stok haringe u središnjem Baltiku za 26 %, za stok haringe u Botničkom zaljevu za 7 %, za stok bakalara u istočnom Baltiku za 15 % i za stok lososa u Finskom zaljevu za 1 %. Predlaže se i povećanje ribolovnih mogućnosti za stok haringe u Riškom zaljevu za 7 %, za papalinu za 3 %, za iverak zlatopjeg za 43 %, za bakalar u zapadnom Baltiku za 31 %, a za lososa u glavnom bazenu za 15 %.

               Drugim riječima, učinak prijedloga za 2019. uvelike se razlikuje s obzirom na vrstu ribolova. Komisija predlaže ukupno otprilike [609 tisuća tona za ribolovne mogućnosti za Baltik, što je 9,7 % manje u odnosu na 2018.].

               •Primjerenost propisa i pojednostavnjivanje

               U prijedlogu se zadržava fleksibilnost u okviru mehanizama razmjene kvota uvedenih uredbama o ribolovnim mogućnostima u Baltičkome moru iz prethodnih godina. Ne predlažu se novi elementi ili novi administrativni postupci za javna tijela (EU-a ili nacionalna) kojima bi se povećalo administrativno opterećenje.

               Prijedlog se odnosi na godišnju uredbu za 2019. te ne uključuje klauzulu o reviziji.

               4.UTJECAJ NA PRORAČUN

               Prijedlog ne utječe na proračun EU-a.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Praćenje iskorištavanja ribolovnih mogućnosti u obliku TAC-ova i kvota utvrđeno je Uredbom Vijeća (EZ) br. 1224/2009.

               •Detaljno obrazloženje posebnih odredbi prijedloga

               Prijedlogom se utvrđuju ribolovne mogućnosti za 2019. za određene stokove ili skupine stokova za države članice koje obavljaju ribolov u Baltičkome moru.

               Ribolovne mogućnosti

               Novi višegodišnji plan za ribarstvo u Baltičkome moru stupio je na snagu 20. srpnja 2016.
                  1
               . Na temelju odredaba tog plana ribolovne mogućnosti utvrđuju se u skladu s ciljevima iz plana i ne prelaze ciljane raspone ribolovne smrtnosti određene u planu. Ako je biomasa stoka ispod referentnih točaka utvrđenih u planu, ribolovne mogućnosti utvrđuju se na razini koja odgovara ribolovnoj smrtnosti koja se smanjuje razmjerno smanjenju biomase stoka.

               Ribolovne mogućnosti predlažu se u skladu s člankom 16. stavkom 1. (o načelu relativne stabilnosti) i člankom 16. stavkom 4. (o ciljevima zajedničke ribarstvene politike i pravilima predviđenima višegodišnjim planovima) Uredbe (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici.

               Radi utvrđivanja kvota EU-a za stokove koje EU dijeli s Ruskom Federacijom, odgovarajuće količine tih stokova oduzete su od TAC-ova koje je preporučio ICES, ako je to bilo potrebno. TAC-ovi i kvote dodijeljeni državama članicama navedeni su u Prilogu Uredbi.

               Predloženi TAC-ovi za stokove haringe u Riškom zaljevu i Botničkom zaljevu te predloženi TAC-ovi za papalinu, bakalar u zapadnom Baltiku i losos u glavnom bazenu odgovaraju rasponu ribolovne smrtnosti na razini MSY-ja iz članka 4. stavka 2. i stupca A Priloga I. Uredbi (EU) 2016/1139. Predloženi TAC za haringu u središnjem Baltiku odgovara rasponu ribolovne smrtnosti iz članka 4. stavka 4. i stupca B. Priloga I. toj uredbi kako bi se ograničilo variranje ribolovnih mogućnosti između uzastopnih godina.  Prema procjeni ICES-a veličina stoka haringe u zapadnom Baltiku manja je od najniže referentne točke za biomasu stoka u mrijestu (MSY Btrigger), kako je utvrđena u stupcu A Priloga II. Uredbi (EU) 2016/1139. Nadalje, prema najnovijem savjetu ICES-a
                  2
               , nakon ICES-ove ponovne procjene odgovarajućih referentnih točaka, veličina stoka manja je od granične referentne točke biomase (Blim).

               Člankom 5. stavkom 2. Uredbe 2016/1139 zahtijeva se da se, ako znanstveni savjet upućuje na to da je veličina stoka ispod referentne točke za biomasu stoka u mrijestu iz stupca A Priloga II., donose sve odgovarajuće korektivne mjere kako bi se osigurao brz povratak dotičnog stoka na razinu koja može proizvesti MSY. Kako bi se postigla ta razina, ribolovne mogućnosti za dotični stok utvrđuju se na razini koja je u skladu s ribolovnom smrtnosti koja je pala ispod raspona iz stupca B Priloga I. Uredbi 2016/1139. Uzimajući u obzir smanjenje biomase haringe u zapadnom Baltiku, Komisija predlaže primjenu članka 4. stavka 3. Uredbe 2016/1139 i utvrđivanje TAC-a na razini koja je niža od onih utvrđenih u stupcu A Priloga I. To odgovara TAC-u od 6 404 tona (-63 %) kako bi se omogućilo brži oporavak stoka budući da, prema ICES, ta razina TAC-a omogućuje povećanje biomase za 9,3 % do 2019.

               Komisija smatra da rasponi ribolovne smrtnosti iz Priloga I. i referentne točke za očuvanje iz Priloga II. Uredbi 2016/1139 više ne odražavaju na ispravan način najbolji raspoloživi znanstveni savjet. Uredbu (EU) 2016/1139 treba uskladiti s najnovijim znanstvenim činjenicama putem odredaba predloženih u članku 17. prijedloga Komisije COM (2018) 149
                  3
               .

               TAC za iverak odgovara kombinaciji savjeta u pogledu MSY-ja za stok u podzonama 21–23 i ICES-ova pristupa za stokove za koje su podaci ograničeni u podzonama 24–32. TAC-ovi za lososa u Finskom zaljevu i istočni stok bakalara odgovaraju pristupu koji je razvio ICES i koji se primjenjuje na stokove za koje su podaci ograničeni.

               Uredbom Vijeća (EZ) br. 847/96 uvedeni su dodatni uvjeti za upravljanje TAC-ovima iz godine u godinu, uključujući odredbe o fleksibilnosti iz članka 3. za zaštitne i članka 4. za analitičke stokove. U skladu s člankom 2. te uredbe pri utvrđivanju TAC-ova Vijeće odlučuje na koje se stokove članci 3. i 4. ne primjenjuju, posebno na temelju biološkog statusa stokova. Nedavno je člankom 15. stavkom 9. Uredbe (EU) br. 1380/2013 uveden mehanizam fleksibilnosti za sve stokove obuhvaćene obvezom iskrcavanja. Stoga bi, radi izbjegavanja prekomjerne fleksibilnosti kojom bi se dovelo u pitanje načelo racionalnog i odgovornog iskorištavanja živih morskih bioloških resursa i ometalo ostvarivanje ciljeva zajedničke ribarstvene politike, trebalo pojasniti da se članak 3. i članak 4. Uredbe (EZ) br. 847/96 primjenjuju samo ako se države članice ne koriste fleksibilnošću iz godine u godinu predviđenom u članku 15. stavku 9. Uredbe 1380/2013.

               2018/0320 (NLE)

               Prijedlog

               UREDBE VIJEĆA

               o utvrđivanju ribolovnih mogućnosti za 2019. za određene riblje stokove i skupine ribljih stokova koje se primjenjuju u Baltičkome moru

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1) Člankom 6. Uredbe (EU) br. 1380/2013 Europskog parlamenta i Vijeća
                  4
                zahtijeva se da se mjere očuvanja donose uzimajući u obzir raspoložive znanstvene, tehničke i gospodarske savjete, uključujući, ako je to relevantno, izvješća koja su sastavili Znanstveni, tehnički i gospodarski odbor za ribarstvo i druga savjetodavna tijela, te u svjetlu savjeta primljenih od savjetodavnih vijeća osnovanih za odgovarajuća geografska područja ili područja nadležnosti te zajedničkih preporuka država članica.

               (2)Zadatak je Vijeća donijeti mjere o utvrđivanju i raspodjeli ribolovnih mogućnosti, prema potrebi uključujući određene uvjete koji su s njima funkcionalno povezani. Ribolovne mogućnosti trebalo bi dodijeliti državama članicama tako da se osigura relativna stabilnost ribolovnih aktivnosti svake države članice za svaki stok ili vrstu ribolova te uzimajući u obzir ciljeve zajedničke ribarstvene politike (ZRP) utvrđene Uredbom (EU) br. 1380/2013.

               (3)Člankom 2. Uredbe (EU) br. 1380/2013 utvrđeno je da je cilj ZRP-a postizanje stope iskorištavanja kojom se osigurava MSY ako je to moguće do 2015., a progresivno i postupno najkasnije do 2020.

               (4)Ukupne dopuštene ulove (TAC) trebalo bi stoga, u skladu s Uredbom (EU) br. 1380/2013, utvrditi na temelju raspoloživih znanstvenih savjeta, uzimajući u obzir biološke i socioekonomske aspekte, istodobno osiguravajući pravedno postupanje prema različitim sektorima ribarstva te uzimajući u obzir mišljenja iznesena tijekom savjetovanja s dionicima.

               (5)Uredbom (EU) 2016/1139 Europskog parlamenta i Vijeća
                  5
                uspostavljen je višegodišnji plan za stokove bakalara, haringe i papaline u Baltičkome moru i za ribarstvo koje iskorištava te stokove („plan”). Tim se planom želi osigurati da se iskorištavanjem živih morskih bioloških resursa populacije izlovljavanih vrsta obnavljaju i održavaju iznad razina koje mogu osigurati najviši održivi prinos. U tu svrhu ciljanu stopu ribolovne smrtnosti za dotične stokove, izraženu u obliku raspona vrijednosti, treba postići što prije, a progresivno i postupno do 2020. Primjereno je da se ograničenja ulova za stokove bakalara, haringe i papaline u Baltičkome moru koja će se primjenjivati 2019. utvrde u skladu s ciljevima plana.

               (6)Međunarodno vijeće za istraživanje mora (ICES) navelo je da je biomasa haringe u zapadnom Baltiku u podzonama 20–24 ispod referentnih točaka očuvanja biomase stoka u mrijestu iz stupca A Priloga II. Uredbi 2016/1139. U skladu s člankom 5. stavkom 2. te uredbe donose se sve primjerene korektivne mjere kako bi se osigurao brz povratak predmetnog stoka na razinu koja može proizvesti MSY. U tu svrhu potrebno je uzeti u obzir rokove za ostvarenje općenitih ciljeva ZRP-a i posebnih ciljeva s obzirom na očekivani učinak poduzetih korektivnih mjera uz istodobno pridržavanje ciljeva u pogledu ostvarenja gospodarskih i društvenih koristi te koristi za zapošljavanje, kako su utvrđeni u članku 2. Uredbe (EU) br. 1380/2013. Stoga je, u skladu s člankom 4. stavkom 3. Uredbe (EU) 2016/1139, primjereno da se ribolovne mogućnosti za haringu u zapadnom Baltiku utvrde ispod raspona ribolovne smrtnosti iz stupca A Priloga I. toj Uredbi jer se tom razinom uzima u obzir smanjenje biomase.

               (7)Kada je riječ o stoku bakalara u zapadnom Baltiku, znanstveni savjet upućuje na to da rekreacijski ribolov znatno pridonosi ukupnoj ribolovnoj smrtnosti tog stoka. Uzimajući u obzir trenutačno stanje tog stoka, primjereno je zadržati dnevno ograničenje od jedne vreće po ribaru. Time se ne dovodi u pitanje načelo relativne stabilnosti koje se primjenjuje na aktivnosti komercijalnog ribolova.

               (8)Kada je riječ o stoku bakalara u istočnom Baltiku, ICES još nije utvrdio biološke referentne točke, zbog promjena u biologiji stoka. Stoga je, kako bi se doprinijelo postizanju ciljeva plana, primjereno utvrditi TAC za bakalar u istočnom Baltiku u skladu s predostrožnim pristupom kako je utvrđen u članku 9. stavku 2. Uredbe 1380/2013.

               (9)Na iskorištavanje ribolovnih mogućnosti utvrđenih u ovoj Uredbi primjenjuje se Uredba Vijeća (EZ) br. 1224/2009
                  6
               , a posebno njezini članci 33. i 34. koji se odnose na evidentiranje ulova i ribolovnog napora te na dostavljanje podataka o iscrpljenju ribolovnih mogućnosti Komisiji. Stoga bi ovom Uredbom trebalo utvrditi oznake za iskrcavanje njome obuhvaćenih stokova, koje države članice trebaju upotrebljavati pri dostavljanju podataka Komisiji.

               (10)Uredbom Vijeća (EZ) br. 847/96
                  7
                uvedeni su dodatni uvjeti za upravljanje TAC-ovima iz godine u godinu, uključujući odredbe o fleksibilnosti iz članka 3. za zaštitne i članka 4. za analitičke stokove. U skladu s člankom 2. te uredbe pri utvrđivanju TAC-ova Vijeće odlučuje na koje se stokove članak 3. ili 4. ne primjenjuje, posebno na temelju biološkog statusa stokova. Nedavno je člankom 15. stavkom 9. Uredbe (EU) br. 1380/2013 uveden mehanizam fleksibilnosti iz godine u godinu za sve stokove obuhvaćene obvezom iskrcavanja. Stoga bi, radi izbjegavanja prekomjerne fleksibilnosti kojom bi se dovelo u pitanje načelo racionalnog i odgovornog iskorištavanja živih morskih bioloških resursa i ometalo ostvarivanje ciljeva zajedničke ribarstvene politike, trebalo pojasniti da se članci 3. i 4. Uredbe (EZ) br. 847/96 primjenjuju na analitičke TAC-ove samo kada se ne iskorištava fleksibilnost iz godine u godinu predviđena člankom 15. stavkom 9. Uredbe (EU) br. 1380/2013.

               (11)Kako bi se izbjegao prekid ribolovnih aktivnosti, a ribarima iz Unije osigurala sredstva za život, ova bi se Uredba trebala primjenjivati od 1. siječnja 2019. Zbog hitnosti ova bi Uredba trebala stupiti na snagu odmah nakon objave,

               DONIJELO JE OVU UREDBU:

               POGLAVLJE I.

               OPĆE ODREDBE

               Članak 1.

               Predmet

               Ovom Uredbom utvrđuju se ribolovne mogućnosti za 2019. za određene riblje stokove i skupine ribljih stokova u Baltičkome moru.

               Članak 2.

               Područje primjene

               1. Ova se Uredba primjenjuje na ribarska plovila Unije koja djeluju u Baltičkome moru.

               2. Ova se Uredba primjenjuje i na rekreacijski ribolov kada ga se izričito spominje u relevantnim odredbama.

               Članak 3.

               Definicije

               Za potrebe ove Uredbe primjenjuju se definicije iz članka 4. Uredbe (EU) br. 1380/2013. Osim toga, primjenjuju se sljedeće definicije:

               (1)„podzona” znači podzona ICES-a za Baltičko more kako je određena u Prilogu I. Uredbi Vijeća (EZ) br. 2187/2005
                  8
               ;

               (2)„ukupni dopušteni ulov” (TAC) znači količina svakog stoka koju se smije uloviti tijekom razdoblja od jedne godine;

               (3)„kvota” znači udio TAC-a koji je dodijeljen Uniji, državi članici ili trećoj zemlji;

               (4)„rekreacijski ribolov” znači nekomercijalne ribolovne aktivnosti kojima se morski biološki resursi iskorištavaju u svrhe kao što su rekreacija, turizam ili sport.

               POGLAVLJE II.

               RIBOLOVNE MOGUĆNOSTI

               Članak 4.

               TAC-ovi i raspodjele

               TAC-ovi, kvote i, prema potrebi, s njima funkcionalno povezani uvjeti, utvrđeni su u Prilogu.

               Članak 5.

               Posebne odredbe o raspodjeli ribolovnih mogućnosti

               Raspodjelom ribolovnih mogućnosti među državama članicama kako je utvrđeno u ovoj Uredbi ne dovodi se u pitanje:

               (a)razmjene izvršene na temelju članka 16. stavka 8. Uredbe (EU) br. 1380/2013;

               (b)smanjenja i preraspodjele izvršene u skladu s člankom 37. Uredbe (EZ) br. 1224/2009;

               (c)dodatna iskrcavanja dopuštena u skladu s člankom 3. Uredbe (EZ) br. 847/96 ili u skladu s člankom 15. stavkom 9. Uredbe (EU) br. 1380/2013;

               (d)količine zadržane u skladu s člankom 4. Uredbe (EZ) br. 847/96 ili prenesene u skladu s člankom 15. stavkom 9. Uredbe (EU) br. 1380/2013;

               (e)smanjenja izvršena u skladu s člancima 105. i 107. Uredbe (EU) br. 1224/2009.

               Članak 6.

               Uvjeti za iskrcavanje ulova i usputnih ulova

               Stokovi neciljanih vrsta unutar sigurnih bioloških granica iz članka 15. stavka 8. Uredbe (EU) br. 1380/2013 koji ispunjavaju uvjete za odstupanje od obveze oduzimanja ulova od relevantne kvote utvrđeni su u Prilogu.

               Članak 7.

               Mjere koje se odnose na rekreacijski ribolov bakalara u podzonama 22–24

               1. U rekreacijskom ribolovu u podzonama 22–24 dnevno se smije zadržati najviše pet primjeraka bakalara po ribaru.

               2. Stavkom 1. ne dovode se u pitanje strože nacionalne mjere.

               .

               POGLAVLJE III.

               ZAVRŠNE ODREDBE

               Članak 8.

               Prijenos podataka

               Kada u skladu s člancima 33. i 34. Uredbe (EZ) br. 1224/2009 države članice Komisiji šalju podatke o ulovljenim ili iskrcanim količinama stokova, dužne su upotrebljavati oznake stokova navedene u Prilogu ovoj Uredbi.

               Članak 9.

               Fleksibilnost

               1. Osim ako je u Prilogu ovoj Uredbi navedeno drukčije, članak 3. Uredbe (EZ) br. 847/96 primjenjuje se na stokove koji podliježu zaštitnom TAC-u, a članak 3. stavci 2. i 3. te članak 4. te uredbe primjenjuju se na stokove koji podliježu analitičkom TAC-u.

               2. Članak 3. stavak 2. i 3. i članak 4. Uredbe (EZ) br. 847/96 ne primjenjuju se ako se država članica koristi  fleksibilnošću iz godine u godinu predviđenom u članku 15. stavku 9. Uredbe (EU) br. 1380/2013.

               Članak 10.

               Stupanje na snagu

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. siječnja 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) 2016/1139 Europskog parlamenta i Vijeća od 6. srpnja 2016. o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007 (SL L 191, 15.7.2016., str. 1.–15.).

                     (2)

                        http://ices.dk/sites/pub/Publication%20Reports/Advice/2018/2018/her.27.20-24.pdf

                     (3)

                        Prijedlog uredbe Europskog parlamenta i Vijeća o utvrđivanju višegodišnjeg plana za riblje stokove u zapadnim vodama i njima susjednim vodama i za ribarstvo koje iskorištava te stokove, o izmjeni Uredbe (EU) 2016/1139 o utvrđivanju višegodišnjeg plana za Baltičko more i o stavljanju izvan snage uredaba (EZ) br. 811/2004, (EZ) br. 2166/2005, (EZ) br. 388/2006, (EZ) 509/2007 i (EZ) 1300/2008.

                     (4)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (5)

                        Uredba (EU) 2016/1139 Europskog parlamenta i Vijeća od 6. srpnja 2016. o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007 (SL L 191, 15.7.2016., str. 1.).

                     (6)

                        Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (
                  SL L 343, 22.12.2009., str. 1.
                  ).

                     (7)

                        Uredba Vijeća (EZ) br. 847/96 od 6. svibnja 1996. o uvođenju dodatnih uvjeta za upravljanje godišnjim ukupnim dopuštenim ulovom (TAC) i kvotama (SL L 115, 9.5.1996., str. 3.).

                     (8)

                        Uredba Vijeća (EZ) br. 2187/2005 od 21. prosinca 2005. o tehničkim mjerama za očuvanje ribolovnih resursa u vodama Baltičkog mora, Malog i Velikog Belta i Øresunda (
                  SL L 349, 31.12.2005., str. 1.
                  ).

    ---documentbreak---

               EUROPSKA KOMISIJA
            Bruxelles, 31.8.2018.
            COM(2018) 608 final
            PRILOG

            Prijedlogu UREDBE VIJEĆA
            o utvrđivanju ribolovnih mogućnosti za 2019. za određene riblje stokove i skupine ribljih stokova koje se primjenjuju u Baltičkome moru

               TAC-ovi PRIMJENJIVI NA RIBARSKA PLOVILA UNIJE NA PODRUČJIMA ZA KOJA SU TAC-ovi UTVRĐENI PREMA VRSTI I PODRUČJU

               U tablicama u nastavku utvrđeni su TAC-ovi i kvote za svaki stok (ako nije drukčije određeno, u tonama žive mase) te s njima funkcionalno povezani uvjeti.

               Ako nije drukčije određeno, upućivanja na ribolovne zone jesu upućivanja na zone ICES-a.

               Riblji stokovi navode se prema abecednom redu latinskog naziva vrste.

               Za potrebe ove Uredbe navodi se sljedeća usporedna tablica latinskih i uobičajenih naziva:

                        Znanstveni naziv

                        Troslovna oznaka

                        Uobičajeni naziv

                        Clupea harengus

                        HER

                        haringa

                        Gadus morhua

                        COD

                        bakalar

                        Pleuronectes platessa

                        PLE

                        iverak zlatopjeg

                        Salmo salar

                        SAL

                        losos

                        Sprattus sprattus

                        SPR

                        papalina

                        Vrsta:

                        haringa

                        Zona:

                        podzone 30-31

                        Clupea harengus

                        (HER/30/31.)

                        Finska

                        72 724

                        Švedska

                        15 979

                        Unija

                        88 703

                        TAC

                        88 703

                        Analitički TAC

                        Vrsta:

                        haringa

                        Zona:

                        podzone 22-24

                        Clupea harengus

                        (HER/3BC+24)

                        Danska

                        898

                        Njemačka

                        3 533

                        Finska

                        0

                        Poljska

                        833

                        Švedska

                        1 139

                        Unija

                        6 404

                        TAC

                        6 404

                        Analitički TAC

                        Ne primjenjuje se članak 3. stavci 2. i 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Vrsta:

                        haringa

                        Zona:

                        vode Unije u podzonama 25–27, 28.2, 29 i 32

                        Clupea harengus

                        (HER/3D-R30)

                        Danska

                        3 748

                        Njemačka

                        994

                        Estonija

                        19 139

                        Finska

                        37 360

                        Latvija

                        4 723

                        Litva

                        4 973

                        Poljska

                        42 444

                        Švedska

                        56 979

                        Unija

                        170 360

                        TAC

                        nije relevantno

                        Analitički TAC

                        Primjenjuje se članak 6. stavak 2. ove Uredbe.

                        Vrsta:

                        haringa

                        Zona:

                        podzona 28.1

                        Clupea harengus

                        (HER/03D.RG)

                        Estonija

                        14 336

                        Latvija

                        16 708

                        Unija

                        31 044

                        TAC

                        31 044

                        Analitički TAC

                        Primjenjuje se članak 6. stavak 2. ove Uredbe.

                        Vrsta:

                        bakalar

                        Zona:

                        vode Unije u podzonama 25–32

                        Gadus morhua

                        (COD/3DX32.)

                        Danska

                        5 539

                        (1)

                        Njemačka

                        2 203

                        (1)

                        Estonija

                        540

                        (1)

                        Finska

                        424

                        (1)

                        Latvija

                        2 060

                        (1)

                        Litva

                        1 357

                        (1)

                        Poljska

                        6 378

                        (1)

                        Švedska

                        5 612

                        (1)

                        Unija

                        24 112

                        (1)

                        TAC

                        nije relevantno

                        Zaštitni TAC

                        Ne primjenjuje se članak 3. stavci 2. i 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        __________

                        (1) U podzonama 25 i 26 ribarskim plovilima zabranjeno je obavljati ribolov povlačnim mrežama, danskim potegačama ili sličnim vrstama ribolovnog alata s veličinom oka mrežnog tega 90 mm ili više, mrežama stajaćicama, zaplećućim mrežama ili trostrukim mrežama stajaćicama s veličinom oka mrežnog tega 90 mm ili više, stajaćim (pridnenim) parangalima, parangalima osim plutajućih parangala, ručnim ribolovnim udicama ili opremom za ribolov umjetnim mamcima u okviru ove kvote od 1. srpnja do 31. kolovoza.

                        Odstupajući od prvog stavka, to razdoblje zabrane ribolova ne primjenjuje se na ribarska plovila kraća od 12 metara preko svega koja obavljaju ribolov na područjima na kojima je dubina vode manja od 20 metara prema koordinatama na službenoj pomorskoj karti. Ta plovila dužna su osigurati da se njihova ribolovna aktivnost u svakom trenutku može pratiti. U tu svrhu mogu se, na primjer, opremiti sustavom za praćenje plovila (VMS), ekvivalentnim elektroničkim sustavom za praćenje koji je certificiralo kontrolno tijelo ili papirnatim očevidnicima u kombinaciji s uspostavljenim postupcima inspekcijskog pregleda i nadzora u skladu s Uredbom Vijeća (EZ) br. 1224/2009.

                        Vrsta:

                        bakalar

                        Zona:

                        podzone 22-24

                        Gadus morhua

                        (COD/3BC+24)

                        Danska

                        3 204

                        Njemačka

                        1 566

                        Estonija

                        71

                        Finska

                        63

                        Latvija

                        265

                        Litva

                        172

                        Poljska

                        857

                        Švedska

                        1 141

                        Unija

                        7 340

                        TAC

                        7 340

                        Analitički TAC

                        Ne primjenjuje se članak 3. stavci 2. i 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Vrsta:

                        iverak zlatopjeg

                        Zona:

                        vode Unije u podzonama 22–32

                        Pleuronectes platessa

                        (PLE/3BCD-C)

                        Danska

                        7 251

                        Njemačka

                        806

                        Poljska

                        1 518

                        Švedska

                        547

                        Unija

                        10 122

                        TAC

                        10 122

                        Analitički TAC

                        Primjenjuje se članak 6. stavak 2. ove Uredbe.

                        Vrsta:

                        losos

                        Zona:

                        vode Unije u podzonama 22-31

                        Salmo salar

                        (SAL/3BCD-F)

                        Danska

                        21 758

                        (1)

                        Njemačka

                        2 421

                        (1)

                        Estonija

                        2 211

                        (1)

                        Finska

                        27 130

                        (1)

                        Latvija

                        13 839

                        (1)

                        Litva

                        1 627

                        (1)

                        Poljska

                        6 600

                        (1)

                        Švedska

                        29 410

                        (1)

                        Unija

                        104 996

                        (1)

                        TAC

                        nije relevantno

                        Analitički TAC

                        Ne primjenjuje se članak 3. stavci 2. i 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        __________

                        (1) Izraženo u broju jedinki.

                        Vrsta:

                        losos

                        Zona:

                        vode Unije u podzoni 32

                        Salmo salar

                        (SAL/3D32.)

                        Estonija

                        1 013

                        (1)

                        Finska

                        8 866

                        (1)

                        Unija

                        9 879

                        (1)

                        TAC

                        nije relevantno

                        Zaštitni TAC

                        __________

                        (1) Izraženo u broju jedinki.

                        Vrsta:

                        papalina

                        Zona:

                        vode Unije u podzonama 22–32

                        Sprattus sprattus

                        (SPR/3BCD-C)

                        Danska

                        26 710

                        Njemačka

                        16 921

                        Estonija

                        31 016

                        Finska

                        13 982

                        Latvija

                        37 460

                        Litva

                        13 551

                        Poljska

                        79 497

                        Švedska

                        51 635

                        Unija

                        270 772

                        TAC

                        nije relevantno

                        Analitički TAC

                        Primjenjuje se članak 6. stavak 2. ove Uredbe.


               EUROPSKA KOMISIJA
            Bruxelles, 19.12.2018.
            COM(2018) 895 final
            2018/0436(COD)
            Prijedlog
            UREDBE EUROPSKOG PARLAMENTA I VIJEĆA
            o zajedničkim pravilima kojima se osigurava osnovna povezanost u cestovnom prijevozu tereta s obzirom na povlačenje Ujedinjene Kraljevine Velike Britanije i Sjeverne Irske iz Unije
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Ujedinjena Kraljevina dostavila je 29. ožujka 2017. obavijest o namjeri povlačenja iz Unije u skladu s člankom 50. Ugovora o Europskoj uniji. To znači da će se, ako se Sporazum o povlačenju
                     1
                   ne ratificira, primarno i sekundarno zakonodavstvo Unije prestati primjenjivati na Ujedinjenu Kraljevinu od 30. ožujka 2019. („datum povlačenja”). Ujedinjena Kraljevina će tada postati treća zemlja.

                  Unutar Unije, sloboda pružanja međunarodnog cestovnog prijevoza robe za prijevoznike država članica u cestovnom prijevozu tereta (prijevoznici Unije u cestovnom prijevozu tereta) uređena je prvenstveno na temelju Uredbe (EZ) br. 1072/2009
                     2
                  , kojom se utvrđuju zajednička pravila za obavljanje djelatnosti cestovnog prijevoznika, odnosno za pristup tržištu međunarodnog cestovnog prijevoza tereta.

                  Ako se ne postigne sporazum o povlačenju, usluge teretnog cestovnog prijevoza između Ujedinjene Kraljevine i država članica nakon povlačenja više ne bi bile uređene navedenim uredbama. To bi dovelo do gubitka valjanosti licencija Zajednice koje je Ujedinjena Kraljevina izdala prijevoznicima u cestovnom prijevozu tereta do datuma povlačenja, a time i gubitka pristupa Unijinom tržištu cestovnog prijevoza tereta za nositelje takvih licencija. Slično tome prijevoznici Europske unije u cestovnom prijevozu tereta, koji obavljaju djelatnost na temelju postojećih licencija Zajednice, isto bi tako izgubili automatski pristup tržištu teretnog cestovnog prijevoza u Ujedinjenoj Kraljevini.

                  Prema tome, ako se ne postigne sporazum o povlačenju, od 30. ožujka 2019. u pravu Unije ne bi bilo pravne osnove na temelju koje bi prijevoznici u cestovnom prijevozu tereta pružali usluge teretnog cestovnog prijevoza između Ujedinjene Kraljevine i država članica. Sustav multilateralne kvote Europske konferencije ministara prometa (ECMT) postao bi jedini pravni okvir na temelju kojeg bi se moglo nastaviti pružanje takvih usluga, uz posjedovanje dozvole ECTM-a. Vozilo s dozvolom ECTM-a može prevoziti robu između bilo koje od 43 zemlje koje sudjeluju u sustavu, među kojima su 26 država članica EU-27 (sve osim Cipra), Ujedinjena Kraljevina i 16 drugih zemalja. Nakon međunarodnog cestovnog prijevoza iz države registracije vozila u drugu državu ECMT-a, moguće je obaviti do tri prijevoza koja ne obuhvaćaju državu registracije prije nego što se vozilo mora vratiti u zemlju u kojoj je registrirano.

                  Broj dozvola ECMT-a ograničen je za svaku državu članicu i njih na nacionalnoj razini raspodjeljuju nadležna tijela svake države članice. Dozvole za 2019. već su raspodijeljene i njihov se broj ne može povećati u kratkom roku. Kvote ECMT-a utvrđuju se jedanput godišnje, a sve izmjene broja dozvola dodijeljenih jednoj zemlji ECTM-a moraju jednoglasno dogovoriti sve zemlje ECMT-a.

                  Na primjer, u 2019. dodijelit će se godišnje dozvole za 23 252 vozila registrirana u EU-27. Osim toga, 984 godišnje dozvole bit će za Ujedinjenu Kraljevinu i 23 472 godišnje dozvole za vozila iz drugih zemalja koje sudjeluju u sustavu. Uzimajući u obzir obujam usluga teretnog cestovnog prijevoza i cestovnog prijevoza robe između Ujedinjene Kraljevine i država članica (oko 50 milijuna tona u 2017.; oko 30 milijuna tona iz EU-27 u Ujedinjenu Kraljevinu i oko 20 milijuna tona iz Ujedinjene Kraljevine u EU-27), očito je da oslanjanje isključivo na sustav kvote ECMT-a trenutačno nije odgovarajuće rješenje kojim bi se osigurala osnovna povezanost teretnog cestovnog prijevoza neposredno nakon datuma povlačenja, ako se ne postigne sporazum o povlačenju. Unija i države članice trebale bi raditi na tome da u okviru sustava ECMT-a osiguraju odgovarajući broj dozvola kako bi se osigurala osnovna povezanost.

                  Cestovni prijevoz robe između Ujedinjene Kraljevine i država članica gotovo je u potpunosti u rukama prijevoznika Ujedinjene Kraljevine i Unije u cestovnom prijevozu tereta. Gubitak prava prijevoznika na obavljanje teretnog cestovnog prijevoza između Ujedinjene Kraljevine i država članica mogao bi prouzročiti ozbiljne poremećaje, uključujući u pogledu javnog reda.

                  Stoga je primjereno da Unija donese privremene i vremenski ograničene mjere za izvanredne situacije kako bi ublažila takve moguće negativne učinke na povezanost.

                  U svojoj je Komunikaciji „Pripreme za povlačenje Ujedinjene Kraljevine iz Europske unije 30. ožujka 2019.: akcijski plan za izvanredne situacije” od 13. studenoga 2018.
                     3
                   Komisija najavila da namjerava predložiti niz mjera za izvanredne situacije u slučaju da se Ujedinjena Kraljevina povuče iz Unije bez sporazuma o povlačenju. Komisija je u pogledu cestovnog prijevoza u toj komunikaciji istaknula da bi dozvole ECMT-a omogućile znatno manje prometa između Unije i Ujedinjene Kraljevine u usporedbi s postojećim razinama.

                  Europsko vijeće (članak 50.) ponovno je 13. prosinca 2018. pozvalo na intenzivnije pripreme na svim razinama za posljedice povlačenja Ujedinjene Kraljevine, uzimajući u obzir sve moguće ishode. Ovaj je akt dio paketa mjera koje Komisija donosi kao odgovor na taj poziv.

                  Zbog toga je cilj ovog prijedloga utvrditi privremene mjere kojima se uređuje cestovni prijevoz robe između Unije i Ujedinjene Kraljevine nakon povlačenja potonje iz Unije (članak 1.). Te su mjere namijenjene održavanju osnovne povezanosti u strogo vremenski ograničenom razdoblju (članak 9.).

                  U prvom redu (članak 3.), predloženom Uredbom predviđa se jednostrano odobravanje prava za dvostrani prijevoz prijevoznicima Ujedinjene Kraljevine u cestovnom prijevozu tereta kako bi oni mogli i dalje prevoziti robu između pripadajućih područja.

                  Na prava dodijeljena prijevoznicima Ujedinjene Kraljevine u cestovnom prijevozu tereta primjenjuje se relevantno pravo Unije u području teretnog cestovnog prijevoza (članak 4.) i ona ovise o istovrijednim pravima koja Ujedinjena Kraljevina dodijeli prijevoznicima Unije u cestovnom prijevozu tereta. Predloženom Uredbom utvrđuje se mehanizam (članak 5.) kojim se osigurava da prava koja prijevoznici Unije u cestovnom prijevozu tereta ostvaruju u Ujedinjenoj Kraljevini budu istovrijedna onima koja se dodjeljuju prijevoznicima Ujedinjene Kraljevine u cestovnom prijevozu tereta na temelju predložene Uredbe. Ako to nije slučaj, Komisija je ovlaštena za donošenje potrebnih mjera za ispravljanje situacije delegiranim aktima, uključujući ograničenje dopuštenog kapaciteta koji je dostupan prijevoznicima Ujedinjene Kraljevine u cestovnom prijevozu tereta ili broja putovanja ili oboje. Komisijina ocjena razine istovrijednosti i njezino donošenje korektivnih mjera nisu isključivo povezani sa strogom, formalnom korespondencijom između dva pravna poretka, a to je zato što postoje izražene razlike između pripadajućih tržišta i kako bi se izbjegao puki zrcalni pristup, koji bi se na kraju mogao pokazati protivan interesu Unije.

                  Iako je cilj predložene Uredbe privremeno osigurati osnovnu povezanost teretnog cestovnog prijevoza, njome se utvrđuje fleksibilan mehanizam kojim se prijevoznicima Unije u cestovnom prijevozu tereta jamče poštene i jednake mogućnosti natjecanja s prijevoznicima Ujedinjene Kraljevine u cestovnom prijevozu tereta kada se na Ujedinjenu Kraljevinu više ne bude primjenjivalo pravo Unije. Za osiguravanje jednakih uvjeta potrebno je da Ujedinjena Kraljevina, čak i nakon povlačenja, i dalje primjenjuje dovoljno visoke i usporedive standarde u području teretnog cestovnog prijevoza u pogledu: poštenog tržišnog natjecanja, uključujući regulaciju kartela, zlouporabe vladajućeg položaja i spajanja; zabrane neopravdanih državnih subvencija; zaštite radnika i visoke razine sigurnosti na cestama; zaštite okoliša; sigurnosti i zaštite, ili u vezi s dodjelom licencija prijevoznicima u cestovnom prijevozu tereta ili kvalifikacijama, osposobljavanjem i liječničkim pregledima profesionalnih vozača. Osim toga, potrebno je osigurati da se prijevoznike Unije ne diskriminira u Ujedinjenoj Kraljevini, de iure ili de facto. Predloženom se Uredbom Komisija stoga zadužuje (članak 6.) za praćenje uvjeta tržišnog natjecanja između prijevoznika Unije i Ujedinjene Kraljevine u cestovnom prijevozu tereta i ovlašćuje za donošenje potrebnih mjera delegiranim aktima kako bi osigurala da ti uvjeti i dalje budu ravnopravni u svakom trenutku.

                  Uspostavljeni su potrebni postupci kako bi se državama članicama i Komisiji omogućilo da provjere da prijevoznike u cestovnom prijevozu tereta koji prevoze robu u Uniju na temelju ove Uredbe Ujedinjena Kraljevina licencira ili certificira u skladu s relevantnim standardima, da se postupa u skladu sa svim relevantnim nacionalnim zakonodavstvom i zakonodavstvom Unije i da se dopuštena prava ne prekoračuju.

                  Predviđena je izričita odredba kako bi se države članice podsjetilo na to da ne smiju pregovarati niti sklapati nikakve dvostrane sporazume o teretnom cestovnom prijevozu s Ujedinjenom Kraljevinom u pogledu pitanja obuhvaćenih područjem primjene ove Uredbe i da ne smiju na drugi način dodijeliti prava prijevoznicima Ujedinjene Kraljevine u cestovnom prijevozu tereta u vezi s teretnim cestovnim prijevozom, osim onih koja su odobrena ovom Uredbom (članak 3.). Unatoč tomu, dotična nadležna tijela moći će surađivati po potrebi radi dobre provedbe Uredbe (članak 7.), tako da se što manje poremeti upravljanje uslugama teretnog cestovnog prijevoza koje će se i dalje pružati u okviru Uredbe nakon povlačenja Ujedinjene Kraljevine.

               •Dosljednost s postojećim odredbama politike u određenom području

                  Predložena Uredba smatra se lex specialis kojim bi se uklonile neke posljedice koje proizlaze iz činjenice da se pravila Unije kojima se uređuje teretni cestovni prijevoz, posebice Uredba (EZ) br. 1072/2009, više neće primjenjivati na cestovni prijevoz robe između Ujedinjene Kraljevine i preostalih država članica od povlačenja Ujedinjene Kraljevine i bez postizanja sporazuma o povlačenju. Predloženi uvjeti ograničeni su na ono što je nužno u tom pogledu, kako bi se izbjegli nerazmjerni poremećaji, uključujući u pogledu javnog reda. Predviđeno je da se primjenjuju samo u ograničenom vremenskom razdoblju. Ovaj je prijedlog stoga u potpunosti u skladu s postojećim zakonodavstvom, posebno s Uredbom (EZ) br. 1072/2009.

               •Usklađenost s drugim politikama Unije

                  Ovim prijedlogom nadopunjuju se pravila Unije kojima se uređuje cestovni prijevoz robe, posebno Uredba (EZ) br. 1072/2009. Posebna svrha i kontekst ove Uredbe, kao i njezina jednostranost, nužno podrazumijevaju restriktivan pristup u dodjeljivanju prava i posebne odredbe kojima se žele očuvati istovrijednost prava i jednaki uvjeti.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova članak 91. stavak 1. Ugovora o funkcioniranju Europske unije. Tim člankom osigurava se temelj za donošenje zakonodavstva EU-a, a posebno se utvrđuje sljedeće: i. zajednička pravila koja se primjenjuju na međunarodni promet prema području države članice ili iz njega, odnosno, promet preko područja jedne države članice ili više njih (članak 91. stavak 1. točka (a) UFEU-a) i ii. uvjeti pod kojima nerezidentni prijevoznici mogu pružati usluge prijevoza unutar neke države članice (članak 91. stavak 1. točka (b) UFEU-a).

               •Supsidijarnost

                  Člankom 1. stavkom 2. Uredbe (EZ) br. 1072/2009 Uniji se dodjeljuje nadležnost za relevantne sporazume s trećim zemljama. U slučaju nepostojanja takvog sporazuma ovim bi se predloženim aktom uspostavila osnovna povezanost pod uvjetom da Ujedinjena Kraljevina dodijeli istovrijedna prava.  Takva bi se povezanost osigurala na jednak način za promet do i od svih mjesta u Uniji, čime bi se izbjegli poremećaji na unutarnjem tržištu. Neophodno je stoga djelovati na razini Unije i rezultat se ne može postići djelovanjem na razini država članica.

               •Proporcionalnost

                  Predložena Uredba smatra se proporcionalnom jer se njome mogu izbjeći nerazmjerni poremećaji na način kojim se također osiguravaju jednaki uvjeti tržišnog natjecanja za prijevoznike Unije u cestovnom prijevozu tereta. Ona ne prelazi ono što je potrebno za ostvarivanje tog cilja. To se posebno odnosi na uvjete pod kojima se dodjeljuju relevantna prava, a koja su među ostalim povezana s potrebom da Ujedinjena Kraljevina dodijeli istovrijedna prava i s poštenim tržišnim natjecanjem te vremenskim ograničenjem režima.

               •Odabir instrumenta

                  S obzirom na to da se u aktu uređuju pitanja koja su usko povezana s Uredbom (EZ) br. 1072/2009 i cilj mu je, kao i tim uredbama, osigurati potpuno usklađene uvjete tržišnog natjecanja, on bi trebao biti u obliku uredbe. Taj oblik najbolje odgovara i hitnosti situacije/konteksta, s obzirom na to da je vrijeme preostalo do povlačenja (bez sklapanja sporazuma o povlačenju) prekratko za prenošenje odredbi sadržanih u direktivi.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  To nije primjenjivo zbog iznimne, privremene i jednokratne prirode događaja koji iziskuje ovaj Prijedlog, koji nije povezan s ciljevima postojećeg zakonodavstva.

               •Savjetovanja s dionicima

                  Različiti dionici i predstavnici država članica iznijeli su izazove koji proizlaze iz povlačenja Ujedinjene Kraljevine iz EU-a i moguća rješenja.

                  Zajednička tema u iznesenim stajalištima bila je potreba za regulatornom intervencijom kako bi se održao određeni stupanj povezanosti u pogledu cestovnog prijevoza robe. Kad je riječ o pristupu Unijinu tržištu cestovnog prijevoza tereta, dionici ne mogu poduzeti vlastite mjere za izvanredne situacije kako bi ublažili štetan utjecaj mogućeg nepostizanja sporazuma o povlačenju.

                  Komisija je 29. studenoga 2018. organizirala radionicu o spremnosti za 27 država članica EU-a u Radnoj skupini Vijeća za članak 50. tijekom koje su predstavnici država članica posebno naglasili potrebu za donošenjem mjera za izvanredne situacije na razini EU-a kako bi se osigurala osnovna povezanost između EU-27 i Ujedinjene Kraljevine u slučaju nepostizanja sporazuma o povlačenju. Posebno je naglašeno da sustav multilateralne kvote ECMT-a nije dovoljna ni odgovarajuća nadomjesna opcija s obzirom na njegova kvantitativna i kvalitativna ograničenja.

                  Ti su komentari uzeti u obzir prilikom pripreme prijedloga.

               •Prikupljanje i primjena stručnih znanja

                  Relevantni dionici podijelili su s Komisijom nekoliko oblika procjene posljedica povlačenja Ujedinjene Kraljevine za sektor cestovnog prijevoza tereta. Zaključak tih procjena jest da bi jedina nadomjesna opcija koja je na raspolaganju u sektoru cestovnog prijevoza tereta, odnosno sustav multilateralne kvote ECMT-a, bila nedostatna za pokrivanje potreba sektora. Nedostatak raspoloživih dozvola za 2019. (vidjeti prethodno navedeno) vjerojatno bi uzrokovao znatne poremećaje, a bilateralni protok robe cestom (oko 50 milijuna tona godišnje) možda više ne bi bio u potpunosti pokriven. Više od 80 % cestovnog prijevoza tereta između Ujedinjene Kraljevine i EU-27 trenutačno obavljaju prijevoznici s poslovnim nastanom u EU-27. U interesu je EU-27 osigurati okvir kojim se nepotrebno ne ograničava dvostrani cestovni prijevoz tereta.

               •Procjena učinka

                  Procjena učinka nije potrebna zbog iznimne prirode situacije i ograničenih potreba razdoblja u kojem se provodi promjena statusa Ujedinjene Kraljevine. Nisu dostupne materijalno ni pravno različite opcije politike osim onih koje su predložene.

               •Temeljna prava

                  Ovim se Prijedlogom ne utječe na zaštitu temeljnih prava.

               4.UTJECAJ NA PRORAČUN

                  Nije primjenljivo.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenljivo.

               2018/0436 (COD)

               Prijedlog

               UREDBE EUROPSKOG PARLAMENTA I VIJEĆA

               o zajedničkim pravilima kojima se osigurava osnovna povezanost u cestovnom prijevozu tereta s obzirom na povlačenje Ujedinjene Kraljevine Velike Britanije i Sjeverne Irske iz Unije

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. stavak 1.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  4
               ,

               uzimajući u obzir mišljenje Odbora regija
                  5
               ,

               u skladu s redovnim zakonodavnim postupkom,

               budući da:

               (1)Ujedinjena Kraljevina dostavila je 29. ožujka 2017. obavijest o namjeri povlačenja iz Unije u skladu s člankom 50. Ugovora o Europskoj uniji. Ugovori se prestaju primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od te obavijesti, odnosno od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.

               (2)Povlačenje Ujedinjene Kraljevine iz Unije bi u odnosima s preostalih dvadeset i sedam država članica i u nedostatku posebnih odredbi okončalo sva prava i obveze koje proizlaze iz prava Unije u pogledu pristupa tržištu, kako je utvrđeno Uredbom (EZ) br. 1072/2009 Europskog parlamenta i Vijeća
                  6
               .

               (3)Sustav multilateralne kvote ECMT-a jedini je dostupan pravni okvir kojim bi se nakon datuma povlačenja utvrdila osnova za cestovni prijevoz robe između Unije i Ujedinjene Kraljevine. Međutim, zbog ograničenog broja dozvola koje su trenutačno dostupne u okviru sustava ECMT-a i njegova ograničenog područja primjene u pogledu vrsta cestovnog prijevoza koje pokriva, sustav trenutačno nije primjeren za potpuno zadovoljavanje potreba teretnog cestovnog prijevoza između Unije i Ujedinjene Kraljevine.

               (4)Kako bi se spriječili ozbiljni poremećaji koji iz toga proizlaze, uključujući u pogledu javnog reda, potrebno je uspostaviti privremeni skup mjera koji će prijevoznicima u cestovnom prijevozu tereta licenciranima u Ujedinjenoj Kraljevini omogućiti cestovni prijevoz robe između državnog područja potonje i ostalih dvadeset i sedam država članica. Kako bi se osigurala odgovarajuća ravnoteža između Ujedinjene Kraljevine i preostalih država članica, tako dodijeljena prava trebala bi se uvjetovati dodjelom istovrijednih prava i podlijegati određenim uvjetima kojima se osigurava pošteno tržišno natjecanje.

               (5)Kako bi se uzeo u obzir njihov privremeni karakter, skup mjera trebao bi se ograničiti na kratko vrijeme kako bi se omogućilo da se u sustavu ECMT-a provedu nužni postupci za osnovnu povezanost i da se ne dovedu u pitanje mogući pregovori i stupanje na snagu budućeg sporazuma koji obuhvaća cestovni prijevoz robe između Unije i Ujedinjene Kraljevine.

               (6)U skladu s načelom proporcionalnosti određenim u članku 5. Ugovora o Europskoj uniji, ova Uredba ne prelazi ono što je potrebno za postizanje tog cilja.

               (7)Ova bi Uredba trebala hitno stupiti na snagu i primjenjivati se od sljedećeg dana od dana prestanka primjene Ugovorâ na Ujedinjenu Kraljevinu, osim ako je sporazum o povlačenju sklopljen s Ujedinjenom Kraljevinom stupio na snagu do tog datuma.

               (8)Ako je to potrebno kako bi se zadovoljile potrebe tržišta, Komisiji bi trebalo delegirati ovlast za donošenje akata u skladu s člankom 290. Ugovora o funkcioniranju Europske unije radi ponovne uspostave istovrijednosti prava koja je Unija dodijelila prijevoznicima Ujedinjene Kraljevine u cestovnom prijevozu tereta s onima koje je Ujedinjena Kraljevina dodijelila prijevoznicima Unije u cestovnom prijevozu tereta i otklonili slučajevi nepoštenog tržišnog natjecanja na štetu prijevoznika Unije u cestovnom prijevozu tereta. Posebno je važno da Komisija tijekom svojeg pripremnog rada provede odgovarajuća savjetovanja, među ostalim na razini stručnjaka, i da se ta savjetovanja provode u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Posebno, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće primaju sve dokumente istodobno kada i stručnjaci iz država članica te njihovi stručnjaci sustavno imaju pristup sastancima stručnih skupina Komisije koji se odnose na pripremu delegiranih akata. Potrebno je osigurati da svaki takav delegirani akt neopravdano ne utječe na ispravno funkcioniranje unutarnjeg tržišta,

               DONIJELI SU OVU UREDBU:

               Članak 1.

               Područje primjene

               Ovom se Uredbom utvrđuju privremene mjere kojima se uređuje cestovni prijevoz robe između Unije i Ujedinjene Kraljevine Velike Britanije i Sjeverne Irske („Ujedinjena Kraljevina“) nakon njezina povlačenja iz Unije.

               Članak 2.

               Definicije

               Za potrebe ove Uredbe primjenjuju se sljedeće definicije:

               (1)„vozilo” znači motorno vozilo registrirano u Ujedinjenoj Kraljevini ili skup vozila od kojih je barem motorno vozilo registrirano u Ujedinjenoj Kraljevini, koja se koriste isključivo za prijevoz robe. Vozilo može biti u vlasništvu poduzeća, odnosno poduzeće ga je kupilo s obročnim otplatama cijene ili unajmilo, pod uvjetom da u slučaju najma vozila ispunjava uvjete iz Direktive 2006/1/EZ
                  7
               ;

               (2)„dvostrani prijevoz” znači:

               (a)vožnja koja se obavlja natovarenim vozilom, pri čemu se polazno i odredišno mjesto nalaze na području Unije, odnosno na državnom području Ujedinjene Kraljevine, s tranzitom ili bez tranzita, kroz jednu državu članicu ili treću zemlju, odnosno više država članica ili trećih zemalja;

               (b)prazna vožnja u vezi s prijevozom iz točke (a);

               (3) „prijevoznik Unije u cestovnom prijevozu tereta” znači poduzeće koje obavlja djelatnost cestovnog prijevoza robe i nositelj je važeće licencije Zajednice u skladu s člankom 4. Uredbe (EZ) br. 1072/2009;

               (4)„prijevoznik Ujedinjene Kraljevine u cestovnom prijevozu tereta” znači poduzeće s poslovnim nastanom u Ujedinjenoj Kraljevini koje je ovlašteno za obavljanje djelatnosti cestovnog prijevoza robe i nositelj je važeće dozvole Ujedinjene Kraljevine;

               (5)„dozvola Ujedinjene Kraljevine” znači dozvola koju je izdala Ujedinjena Kraljevina za potrebe međunarodnog prijevoza, uključujući dvostrani prijevoz;

               (6)„pravo tržišnog natjecanja” znači pravo koje se odnosi na sljedeće radnje, ako može utjecati na usluge teretnog cestovnog prijevoza:

               (a)radnje koje se sastoje od:

               i.sporazuma među prijevoznicima u cestovnom prijevozu tereta, odluke udruženja poduzeća prijevoznika u cestovnom prijevozu tereta i usklađena djelovanja čiji je cilj ili učinak sprečavanje, ograničavanje ili narušavanje tržišnog natjecanja;

               ii.zlouporabe vladajućeg položaja jednog prijevoznika u cestovnom prijevozu tereta ili više njih;

               iii.mjera koje je Ujedinjena Kraljevina poduzela ili zadržala na snazi u slučaju javnih poduzeća i poduzeća kojima Ujedinjena Kraljevina dodjeljuje posebna ili isključiva prava i koje su u suprotnosti s točkama i. ili ii. i

               (b)koncentracije prijevoznika u cestovnom prijevozu tereta kojima se znatno ometa učinkovito tržišno natjecanje, posebno zbog stvaranja ili jačanja vodećeg položaja;

               (7)„subvencija” znači svaki financijski doprinos koji je vlada ili bilo koje drugo javno tijelo na bilo kojoj razini dodijelilo prijevozniku u cestovnom prijevozu tereta, zbog kojeg se ostvaruje korist, uključujući:

               (a)izravni prijenos sredstava, kao što su bespovratna sredstva, zajmovi ili infuzija kapitala, potencijalni izravni prijenos sredstava, preuzimanje obveza kao što su kreditna jamstva, dokapitalizacija, vlasništvo, zaštita od stečaja ili osiguranje;

               (b)otpis ili nenaplata, u uobičajenim okolnostima, dospjelih prihoda;

               (c)isporuka robe ili pružanje usluga, osim opće infrastrukture, ili kupnja robe ili usluga ili

               (d)izvršavanje plaćanja u mehanizme financiranja ili povjeravanje privatnom tijelu obavljanja jednog posla navedenog pod (a), (b) i (c) ili više njih, koji bi inače bili u nadležnosti vlade ili drugog javnog tijela, ili usmjeravanje privatnog tijela na to, a ta se praksa ne razlikuje u pravom smislu od prakse koju vlade obično primjenjuju.

               Smatra se da korist nije dodijeljena financijskim doprinosom koji daje vlada ili drugo javno tijelo kad bi privatni subjekt na tržištu koji se vodi isključivo izgledima postizanja profitabilnosti, u jednakoj situaciji kao i dotično javno tijelo, dao isti financijski doprinos;

               (8)„neovisno tijelo za tržišno natjecanje” znači tijelo koje je nadležno za primjenu i provedbu prava tržišnog natjecanja i kontrolu subvencija te ispunjava sljedeće uvjete:

               (a)tijelo je operativno neovisno i ima prikladne resurse koji su potrebni za obavljanje vlastitih zadaća;

               (b)u obavljanju svojih dužnosti i izvršavanju svojih ovlasti tijelo ima nužna jamstva neovisnosti o političkim ili drugim vanjskim utjecajima i djeluje nepristrano i

               (c)odluke tijela podliježu sudskom preispitivanju;

               (9)„diskriminacija” znači svaka vrsta razlikovanja bez objektivnog opravdanja u pogledu isporuke robe ili usluga, uključujući javne usluge, koje se koriste za obavljanje usluga teretnog cestovnog prijevoza, ili u pogledu postupanja javnih tijela prema njima koje je relevantno za takve usluge;

               (10)„područje Unije“ znači područja država članica na koje se primjenjuju Ugovor o Europskoj uniji i Ugovor o funkcioniranju Europske unije i pod uvjetima utvrđenima u tim Ugovorima.

               Članak 3.

               Pravo obavljanja dvostranog prijevoza

               1.Prijevoznici Ujedinjene Kraljevine u cestovnom prijevozu tereta mogu obavljati dvostrani prijevoz pod uvjetima utvrđenima ovom Uredbom.

               2.Fizičke ili pravne osobe s poslovnim nastanom u Ujedinjenoj Kraljevini mogu obavljati sljedeće vrste dvostranog prijevoza bez potrebe za dozvolom Ujedinjene Kraljevine u smislu članka 2. stavka 5.:

               (a)prijevoz pošte kao univerzalnu uslugu;

               (b)prijevoz vozila koja su bila oštećena ili su se pokvarila;

               (c)prijevoz robe motornim vozilima čija dopuštena ukupna masa, uključujući ukupnu masu prikolica, ne prelazi 3,5 tone;

               (d)prijevoz medicinskih proizvoda, uređaja, opreme i drugih proizvoda potrebnih u slučaju pružanja hitne medicinske pomoći, posebno u slučaju prirodnih katastrofa;

               (e)prijevoz robe pod uvjetom da

               i. roba koja se prevozi vlasništvo je poduzeća, odnosno poduzeće ju je prodalo, kupilo, dalo u najam ili unajmilo, proizvelo, izdvojilo, preradilo ili popravilo;

               ii. svrha vožnje je prijevoz robe u poduzeće ili iz njega, ili njegovo pomicanje unutar ili izvan poduzeća za njegove vlastite potrebe;

               iii. motorna vozila koja se koriste za takav prijevoz voze, u skladu s ugovornom obvezom, zaposlenici poduzeća ili osoblje koje je poduzeću stavljeno na raspolaganje;

               iv. vozila koja prevoze robu u vlasništvu su poduzeća, odnosno poduzeće ga je kupilo s obročnim otplatama cijene ili unajmilo, pod uvjetom da u slučaju najma vozila ispunjavaju uvjete iz Direktive 2006/1/EZ Europskog parlamenta i Vijeća od 18. siječnja 2006. o korištenju vozila unajmljenih bez vozača za cestovni prijevoz tereta (12) i

               v. takav prijevoz samo je pomoćna djelatnost u okviru ukupnosti djelatnosti poduzeća.

               3.Države članice ne pregovaraju niti ne sklapaju dvostrane sporazume ni dogovore s Ujedinjenom Kraljevinom o pitanjima obuhvaćenima područjem primjene ove Uredbe. Ne dovodeći u pitanje postojeće multilateralne sporazume, one ni na koji drugi način ne odobravaju prijevoznicima Ujedinjene Kraljevine u cestovnom prijevozu tereta bilo kakva prava osim onih dodijeljenih ovom Uredbom.

               Članak 4.

               Socijalna i tehnička pravila

               Tijekom dvostranog prijevoza u skladu s ovom Uredbom, poštuju se sljedeća pravila:

               (a)u odnosu na mobilne radnike i samozaposlene vozače, zahtjevi koje su utvrdile države članice u skladu s Direktivom 2002/15/EZ Europskog parlamenta i Vijeća
                  8
               ;

               (b)u odnosu na određeno socijalno zakonodavstvo u vezi s cestovnim prometom, zahtjevi Uredbe (EZ) br. 561/2006 Europskog parlamenta i Vijeća
                  9
               ;

               (c)u odnosu na tahografe u cestovnom prometu, zahtjevi Uredbe (EU) br. 165/2014 Europskog parlamenta i Vijeća
                  10
               ;

               (d)u odnosu na najveće dopuštene dimenzije i težine određenih cestovnih vozila, zahtjevi koje su utvrdile države članice u skladu s Direktivom Vijeća 96/53/EZ
                  11
               ;

               (e)u odnosu na ugradnju i uporabu uređaja za ograničenje brzine za određene kategorije motornih vozila, zahtjevi koje su utvrdile države članice u skladu s Direktivom Vijeća 92/6/EEZ
                  12
               ;

               (f)u odnosu na obveznu uporabu sigurnosnih pojaseva i sustava za sigurnosno vezivanje djece u vozilima, zahtjevi koje su utvrdile države članice u skladu s Direktivom Vijeća 91/671/EEZ
                  13
               ;

               (g)u odnosu na upućivanje radnika, zahtjevi koje su utvrdile države članice u skladu s Direktivom 96/71/EZ Europskog parlamenta i Vijeća
                  14
               .

               Članak 5.

               Istovrijednost prava

               1.Komisija nadzire prava koja Ujedinjena Kraljevina dodjeljuje prijevoznicima Unije u cestovnom prijevozu tereta i uvjete njihova ostvarivanja.

               2.Ako utvrdi da prava koja Ujedinjena Kraljevina dodjeljuje prijevoznicima Unije u cestovnom prijevozu tereta, de jure ili de facto, nisu istovrijedna onima koja se dodjeljuju prijevoznicima Ujedinjene Kraljevine u cestovnom prijevozu tereta u skladu s ovom Uredbom, ili da ta prava nisu jednako dostupna svim prijevoznicima Unije u cestovnom prijevozu tereta, Komisija može delegiranim aktima, u cilju ponovne uspostave jednakovrijednosti:

               (a)utvrditi ograničenja dozvoljenog kapaciteta dostupnog prijevoznicima Ujedinjene Kraljevine u cestovnom prijevozu tereta ili broja putovanja ili oboje;

               (b)suspendirati primjenu ove Uredbe ili

               (c)donijeti druge odgovarajuće mjere.

               Članak 6.

               Pošteno tržišno natjecanje

               1.Komisija nadzire uvjete pod kojima se prijevoznici Unije u cestovnom prijevozu tereta natječu s prijevoznicima Ujedinjene Kraljevine u cestovnom prijevozu tereta za pružanje usluga cestovnog prijevoza tereta obuhvaćenih ovom Uredbom.

               2.Ako utvrdi da su, kao posljedica situacija navedenih u stavku 3., navedeni uvjeti znatno nepovoljniji od onih koje uživaju prijevoznici Ujedinjene Kraljevine u cestovnom prijevozu tereta, Komisija može delegiranim aktima, kako bi ispravila tu situaciju:

               (a)utvrditi ograničenja dozvoljenog kapaciteta dostupnog prijevoznicima Ujedinjene Kraljevine u cestovnom prijevozu tereta ili broja putovanja ili oboje;

               (b)suspendirati primjenu ove Uredbe ili

               (c)donijeti druge odgovarajuće mjere.

               3.Delegirani akti na temelju stavka 2. mogu se donijeti kako bi se ispravile sljedeće situacije:

               (a)dodjela subvencija Ujedinjene Kraljevine;

               (b)neuspjeh Ujedinjene Kraljevine da ostvari ili učinkovito primjenjuje prava tržišnog natjecanja;

               (c)neuspjeh Ujedinjene Kraljevine da osnuje ili održava neovisno tijelo za tržišno natjecanje;

               (d)primjena u Ujedinjenoj Kraljevini standarda u području zaštite radnika, sigurnosti, zaštite ili okoliša ili u vezi s dodjelom licencija prijevoznicima u cestovnom prijevozu tereta ili kvalifikacijama, osposobljavanjem i liječničkim pregledima profesionalnih vozača koji su niži od onih propisanih pravom Unije ili, u nedostatku relevantnih odredbi prava Unije, koji su niži od onih koje primjenjuju sve države članice ili, u svakom slučaju, koji su niži od relevantnih međunarodnih standarda;

               (e)primjena u Ujedinjenoj Kraljevini pravila o cestarinama i oporezivanju koja odstupaju od pravila utvrđenih Direktivom 1999/62/EZ Europskog parlamenta i Vijeća
                  15
                i

               (f)svi oblici diskriminacije prijevoznika Unije u cestovnom prijevozu tereta.

               4.Za potrebe stavka 1. Komisija može zatražiti informacije od nadležnih tijela Ujedinjene Kraljevine ili prijevoznika Ujedinjene Kraljevine u cestovnom prijevozu tereta. Ako nadležna tijela Ujedinjene Kraljevine ili prijevoznici Ujedinjene Kraljevine u cestovnom prijevozu tereta ne dostave tražene informacije u razumnom roku koji je odredila Komisija, ili dostave nepotpune podatke, Komisija može postupiti u skladu sa stavkom 2.

               Članak 7.

               Savjetovanje i suradnja

               1.Kako bi se osigurala provedba ove Uredbe nadležna tijela država članica prema potrebi se savjetuju i surađuju s nadležnim tijelima Ujedinjene Kraljevine.

               2.Na zahtjev Komisije države članice bez nepotrebnog odgađanja dostavljaju sve informacije dobivene u skladu sa stavkom 1. ili sve druge informacije koje su važne za provedbu članaka 5. i 6. ove Uredbe.

               Članak 8.

               Izvršavanje delegiranih ovlasti

               1.Prije donošenja delegiranog akta na temelju članka 5. stavka 2. ili članka 6. stavka 2. Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.*

               2.Čim donese delegirani akt, Komisija ga istodobno priopćuje Europskom parlamentu i Vijeću.

               Članak 9.

               Stupanje na snagu i primjena

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od sljedećeg dana od dana prestanka primjene Ugovorâ na Ujedinjenu Kraljevinu u skladu s člankom 50. stavkom 3. Ugovora o Europskoj uniji.

               Međutim, ova se Uredba ne primjenjuje ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. Ugovora o Europskoj uniji stupi na snagu do tog datuma.

               Ova se Uredba primjenjuje do 31. prosinca 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                  https://ec.europa.eu/commission/sites/beta-political/files/draft_withdrawal_agreement_0.pdf
                  .

                     (2)

                        Uredba (EZ) br. 1072/2009 Europskog parlamenta i Vijeća od 21. listopada 2009. o zajedničkim pravilima za pristup tržištu međunarodnog cestovnog prijevoza tereta, SL L 300, 14.11.2009., str. 72.

                     (3)

                        COM(2018) 880 final.

                     (4)

                        SL C , , str. .

                     (5)

                        SL C , […], str. .

                     (6)

                        Uredba (EZ) br. 1072/2009 Europskog parlamenta i Vijeća od 21. listopada 2009. o zajedničkim pravilima za pristup tržištu međunarodnog cestovnog prijevoza tereta (Tekst značajan za EGP) (SL L 300, 14.11.2009., str. 72.).

                     (7)

                        Direktiva 2006/1/EZ Europskog parlamenta i Vijeća od 18. siječnja 2006. o korištenju vozila unajmljenih bez vozača za cestovni prijevoz tereta, SL L 33, 4.2.2006., str. 82.

                     (8)

                        Direktiva 2002/15/EZ Europskog parlamenta i Vijeća od 11. ožujka 2002. o organizaciji radnog vremena              osoba koje obavljaju mobilne djelatnosti cestovnog prijevoza, SL L 80, 23.3.2002., str. 35.

                     (9)

                        Uredba (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85, SL L 102, 11.4.2006., str. 1.

                     (10)

                        Uredba (EU) br. 165/2014 Europskog parlamenta i Vijeća od 4. veljače 2014. o tahografima u cestovnom prometu, stavljanju izvan snage Uredbe Vijeća (EEZ) br. 3821/85 o tahografu u cestovnom prometu i izmjeni Uredbe (EZ) br. 561/2006 Europskog parlamenta i Vijeća o usklađivanju određenog socijalnog zakonodavstva koje se odnosi na cestovni promet, SL L 60, 28.2.2014., str. 1.

                     (11)

                        Direktiva Vijeća 96/53/EZ od 25. srpnja 1996. o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice, SL L 235, 17.9.1996., str. 5.

                     (12)

                        Direktiva Vijeća 92/6/EEZ od 10. veljače 1992. o ugradnji i uporabi uređaja za ograničenje brzine za određene kategorije motornih vozila u Zajednici, SL L 57, 2.3.1992., str. 27.

                     (13)

                        Direktiva Vijeća 91/671/EEZ od 16. prosinca 1991. o obaveznoj uporabi sigurnosnih pojaseva i sustava za sigurnosno vezivanje djece u vozilima, SL L 373, 31.12.1991., str. 26.

                     (14)

                        Direktiva 96/71/EZ Europskog parlamenta i Vijeća od 16. prosinca 1996. o upućivanju radnika u okviru pružanja usluga, SL L 18, 21.1.1997., str. 1.

                     (15)

                        Direktiva 1999/62/EZ Europskog parlamenta i Vijeća od 17. lipnja 1999. o naknadama koje se naplaćuju za korištenje određenih infrastruktura za teška teretna vozila, SL L 187, 20.7.1999., str. 42.


               EUROPSKA KOMISIJA
            Bruxelles, 24.11.2017.
            COM(2017) 692 final
            2017/0310(NLE)
            Prijedlog
            UREDBE VIJEĆA
            o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu količinskog ograničenja za otkup obranog mlijeka u prahu

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  U javnim zalihama trenutačno se drži gotovo 400 000 t obranog mlijeka u prahu (OMP). Ta količina ekvivalentna je jednoj trećini ukupne svjetske trgovine OMP-om u prvoj polovini 2017. Samo postojanje tih zaliha opterećenje je za tržište.

                  Kao što je izvijestio gospodarski odbor Europskog opservatorija za tržište mlijeka, razlika između cijena mliječne masti i mliječnih proteina veća je nego ikad. Omjer između cijene maslaca i cijene OMP-a tijekom prošlih deset godina oscilirao je oko prosjeka od 1,4 (minimum je iznosio 0,8 a maksimum 1,7), a od svibnja 2016. povećao se i dosegao sadašnje razine od blizu 4/1. U kontekstu tog jaza bez presedana između cijena maslaca i OMP-a, ponude za javnu intervenciju u većini slučajeva se događaju u situaciji kad nema tržišnog opravdanja za mobilizaciju instrumenata sigurnosne mreže.

                  Javna intervencija po fiksnoj cijeni nastavit će se u ožujku 2018. i trajati do rujna 2018., kako je predviđeno Uredbom o zajedničkoj organizaciji tržišta (Uredba o ZOT-u), u okviru količinskog ograničenja od 109 000 tona godišnje.

                  S obzirom na veliku potražnju za mliječnom masti, koju stručnjaci smatraju strukturnim fenomenom, OMP će i dalje de facto biti niže vrednovani nusproizvod, osim ako se stvore nove mogućnosti plasmana. U tom scenariju postoji realna mogućnost da će se od ožujka sljedeće godine morati provoditi javni intervencijski otkup OMP-a. Ako se to dogodi dok su otkupne cijene mlijeka na zadovoljavajućim razinama, javni intervencijski otkup bi se jasno udaljio od svoje svrhe, tj. osiguravanja primjerenog životnog standarda poljoprivredne zajednice.

                  Stoga je potrebno rješenje kako bi se spriječio otkup OMP-a po fiksnoj cijeni u 2018. bez tržišnog opravdanja. U tu svrhu, ograničenje pri kojem u 2018. dolazi do javne intervencije po fiksnoj cijeni trebalo bi se utvrditi na nulu. To bi dovelo do pokretanja natječajnog postupka od 1. ožujka 2018., kada počinje razdoblje javne intervencije, pri čemu bi Komisija, glasanjem u okviru Odbora za zajedničku organizaciju poljoprivrednih tržišta, odlučivala, za svaki pojedinačni slučaj posebno, koje bi količine trebalo otkupiti i po kojoj otkupnoj cijeni.

                  Kako bi se osiguralo da mjera predviđena ovom Uredbom ima neposredan učinak na tržište i kako bi se omogućilo subjektima na tržištu da se pravovremeno informiraju prije početka sljedećeg razdoblja interventnog otkupa, ova bi Uredba trebala stupiti na snagu sljedećeg dana od dana njezine objave.

               •Dosljednost s postojećim odredbama politike u određenom području

                  Ovaj je prijedlog u skladu s duhom zajedničke organizacije tržišta poljoprivrednih proizvoda čiji je cilj stabilizacija tržišta i osiguranje primjerenog životnog standarda poljoprivredne zajednice.

                  Prijedlog je u skladu s člankom 43. stavkom 3. UFEU-a kojim Vijeće, na prijedlog Komisije, usvaja mjere o utvrđivanju cijena, nameta, potpora i količinskih ograničenja te o utvrđivanju i raspodjeli mogućnosti ribolova.

               •Dosljednost u odnosu na druge politike Unije

                  nije primjenjivo

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Članak 43. stavak 3. Ugovora o funkcioniranju Europske unije.

               •Supsidijarnost (za neisključivu nadležnost)

                  Ovaj je prijedlog u zajedničkoj nadležnosti EU-a i država članica i u skladu je s načelom supsidijarnosti.

               •Proporcionalnost

                  Prijedlog je u skladu s načelom proporcionalnosti.

               •Odabir instrumenta

                  nije primjenjivo

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  nije primjenjivo

               •Savjetovanja s dionicima

                  nije primjenjivo

               •Prikupljanje i primjena stručnih znanja

                  nije primjenjivo

               •Procjena učinka

                  nije primjenjivo

               •Primjerenost propisa i pojednostavljivanje

                  nije primjenjivo

               •Temeljna prava

                  nije primjenjivo

               4.UTJECAJ NA PRORAČUN

                  Financijski učinak ovisi o količinama/cijenama obranog mlijeka u prahu (OMP) u ponudi i prihvaćenim količinama/cijenama između ožujka i rujna 2018., što ovisi o razvoju situacije na tržištu OMP-a.

                  5.
                        OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  nije primjenjivo

               •Dokumenti s obrazloženjima (za direktive)

                  nije primjenjivo

               •Detaljno obrazloženje posebnih odredbi prijedloga

                  nije primjenjivo

               2017/0310 (NLE)

               Prijedlog

               UREDBE VIJEĆA

               o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu količinskog ograničenja za otkup obranog mlijeka u prahu

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)Javne interventne zalihe obranog mlijeka u prahu u Uniji krajem srpnja 2017. iznosile su 357 359 tona. Do završetka razdoblja intervencije 30. rujna 2017. za otkup po fiksnoj cijeni ponuđeno je dodatnih 22 710 tona.

               (2)U sektoru mlijeka i mliječnih proizvoda trenutačno postoji jaz bez presedana između cijena mliječne masti i mliječnih proteina do kojeg je došlo uslijed osobito velike potražnje za maslacem.

               (3)Očekuje se da će se isporuke mlijeka u Uniji u 2018. povećati, što će rezultirati proizvodnjom još većih količina maslaca i obranog mlijeka u prahu.

               (4)Cijene sirovog mlijeka koje se plaćaju poljoprivrednicima vjerojatno će u 2018. ostati na razini koja proizvodnju mlijeka čini isplativom zbog trenutačno snažne potražnje za maslacem i sirom usprkos relativno niskim cijenama mliječnih proteina.

               (5)Ti tržišni čimbenici rezultiraju izuzetnom situacijom za godinu 2018. te se ta situacija mora posebno uzeti u obzir u pogledu provedbe mehanizma javne intervencije za mliječne proizvode.

               (6)Člankom 3. Uredbe Vijeća (EU) br. 1370/2013
                  1
                utvrđeno je količinsko ograničenje za otkup obranog mlijeka u prahu po fiksnoj cijeni iz članka 2. te uredbe. Kada se dosegne to ograničenje, otkup se vrši putem natječajnog postupka kako bi se utvrdila maksimalna otkupna cijena.

               (7)Kako bi se izbjegao otkup obranog mlijeka u prahu po fiksnoj cijeni u situaciji kad to ne bi bilo u skladu s ciljevima sigurnosne mreže, svaka javna intervencija za obrano mlijeko u prahu trebala bi se provoditi u okviru natječajnog postupka. U tu svrhu količinsko ograničenje za otkup obranog mlijeka u prahu po fiksnoj cijeni za godinu 2018. trebalo bi utvrditi na nulu.

               (8)Uredbu (EU) br. 1370/2013 trebalo bi stoga na odgovarajući način izmijeniti.

               (9)Kako bi se osiguralo da privremena mjera predviđena ovom Uredbom ima neposredan učinak na tržište i kako bi se omogućilo subjektima na tržištu da se pravovremeno informiraju prije početka sljedećeg razdoblja interventnog otkupa, ova bi Uredba trebala stupiti na snagu sljedećeg dana od dana njezine objave,

               DONIJELO JE OVU UREDBU:

               Članak 1.

               U članku 3. stavku 1. Uredbe (EU) br. 1370/2013 dodaje se sljedeći treći podstavak:

               „Odstupajući od prvog podstavka, u godini 2018. količinsko ograničenje za otkup obranog mlijeka u prahu po fiksnoj cijeni utvrđuje se na 0 tona.”.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

               ZAKONODAVNI FINANCIJSKI IZVJEŠTAJ

                        FINANCIJSKI IZVJEŠTAJ

                        FS/17/MvD/aj Ares (2017) 5672905

                        6.142.2017.1

                        agri.ddg3.g.3(2017)5670846

                        DATUM: 13.10.2017.

                        1.

                        NASLOV PRORAČUNA:

                        Vidjeti predviđeni proračun u nastavku.

                        05 02 12 02 (mjere skladištenja obranog mlijeka u prahu)

                        ODOBRENA SREDSTVA:

                        Proračun za 2017.: 19 milijuna EUR;

                        Nacrt proračuna za 2018.: 12 milijuna EUR

                        2.

                        NASLOV:

                        UREDBA VIJEĆA o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu količinskog ograničenja za otkup obranog mlijeka u prahu

                        3.

                        PRAVNA OSNOVA:

                        Članak 43. stavak 3. Ugovora o funkcioniranju Europske unije

                        4.

                        CILJEVI:

                        izbjegavanje otkupa obranog mlijeka u prahu po fiksnoj cijeni ako to nije neophodno za postizanje ciljeva sigurnosne mreže zbog visokih cijena drugih mliječnih proizvoda. Javna intervencija za obrano mlijeko u prahu trebala bi se provoditi u okviru natječajnog postupka.

                        5.

                        FINANCIJSKI UTJECAJ

                        RAZDOBLJE OD 12 MJESECI

                           (u milijunima EUR)

                        FINANCIJSKA GODINA

                        2018.

                        (u milijunima EUR)

                        FINANCIJSKA GODINA

                        2019.

                        (u milijunima EUR)

                        5.0.

                        RASHODI

                        -
                              NA TERET PRORAČUNA EU-a
                           (POVRATI/INTERVENCIJE)

                        -
                              NACIONALNA TIJELA

                        -
                              OSTALO

                        p.m.

                        p.m.

                        p.m.

                        5.2.

                        NAČIN IZRAČUNAVANJA:

                        Vidjeti napomenu

                        6.0.

                        MOŽE LI SE PROJEKT FINANCIRATI ODOBRENIM SREDSTVIMA IZ ODGOVARAJUĆEG POGLAVLJA TEKUĆEG PRORAČUNA?

                        nije primjenjivo

                        6.1.

                        MOŽE LI SE PROJEKT FINANCIRATI PRIJENOSOM SREDSTAVA IZ JEDNOG POGLAVLJA TEKUĆEG PRORAČUNA U DRUGO?

                          Ne

                        6.2.

                        HOĆE LI BITI POTREBAN DODATNI PRORAČUN?

                        Ne

                        6.3.

                        HOĆE LI BITI POTREBNO UNIJETI ODOBRENA SREDSTVA U BUDUĆE PRORAČUNE?

                        Vidjeti napomenu

                        NAPOMENA:

                        Financijski učinak ovisi o količinama/cijenama obranog mlijeka u prahu (OMP) u ponudi i prihvaćenim količinama/cijenama između ožujka i rujna 2018., što ovisi o razvoju situacije na tržištu OMP-a.

                     (1)

                        Uredba Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (SL L 346, 20.12.2013., str. 12.).


               EUROPSKA KOMISIJA
            Bruxelles, 29.11.2017.
            COM(2017) 735 final
            2017/0328(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EZ) br. 726/2004 s obzirom na mjesto sjedišta Europske agencije za lijekove
            (Tekst značajan za EGP)

               OBRAZLOŽENJE

                  1.KONTEKST PRIJEDLOGA

                  Razlozi i ciljevi prijedloga

               Europska agencija za lijekove ustanovljena je Uredbom (EEZ) br. 2309/93, koja je zamijenjena Uredbom (EZ) br. 726/2004
                  1
               . U skladu s člankom 1. Odluke od 29. listopada 1993. donesene zajedničkim dogovorom predstavnika vlada država članica, koji su se sastali na razini šefova država i vlada, o određivanju sjedišta određenih tijela i službi Europskih zajednica i Europola
                  2
               , sjedište je Europske agencije za lijekove u Londonu, u Ujedinjenoj Kraljevini.

                  Ujedinjena Kraljevina 29. ožujka 2017. obavijestila je Europsko vijeće o svojoj namjeri izlaska iz Unije, u skladu s člankom 50. Ugovora o Europskoj uniji.

                  Na marginama sastanka Vijeća za opće poslove (članak 50.) preostalih 27 država članica odabralo je 20. studenoga 2017. Amsterdam (Nizozemska) za novo sjedište Europske agencije za lijekove.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               S obzirom na to da se akt koji će se izmijeniti temelji na članku 114. i članku 168. stavku 4. točki (c) Ugovora o funkcioniranju Europske unije („UFEU”), akt o izmjeni trebao bi se temeljiti na toj osnovi.

               •Odabir instrumenta

               Ovim se prijedlogom želi izmijeniti Uredba (EZ) br. 726/2004. Stoga se predlaže odgovarajuća izmjena u obliku uredbe o izmjeni.

               •Supsidijarnost i proporcionalnost

               Pitanje mjesta sjedišta Agencije u okviru je isključive nadležnosti Unije. Mjera je proporcionalna svrsi predložene uredbe, tj. potvrdi novog sjedišta Agencije u okviru Uredbe (EZ) br. 726/2004.

               4.UTJECAJ NA PRORAČUN

               Premještanje Europske agencije za lijekove imat će učinak na proračun, posebno u pogledu troškova koji se odnose na prijevremeni raskid njezina sadašnjeg ugovora o najmu u Londonu koji je posljedica povlačenja, troškova koji se odnose na samo preseljenje i troškova koji se odnose na useljenje u nove prostore u Amsterdamu. Kako je utvrđeno u pregovaračkim smjernicama Vijeća od 22. svibnja 2017. za pregovore o sporazumu s Ujedinjenom Kraljevinom kojim se utvrđuju aranžmani njezina povlačenja iz Europske unije, Ujedinjena Kraljevina trebala bi u potpunosti pokriti određene troškove koji se odnose na postupak povlačenja, npr. premještanje agencija sa sjedištem u Ujedinjenoj Kraljevini.

               Neki troškovi premještanja možda će se morati pretfinancirati iz proračuna EU-a prije financijskog dogovora. U tom pogledu Komisija će u suradnji s Europskom agencijom za lijekove ocijeniti moguće dodatne potrebe za financiranjem koje se trebaju osigurati putem proračuna EU-a. Prema potrebi, Komisija će predstaviti relevantne prijedloge Europskom parlamentu i Vijeću u okviru godišnjeg proračunskog postupka za 2019., te ako je to potrebno za 2018. To se primjerice odnosi na troškove koji se odnose na samo preseljenje. Osim toga, troškovi koji se odnose na useljenje u nove prostore prikazat će se i u kontekstu postupka koji se odnosi na nekretnine iz članka 203. Financijske uredbe
                  3
               , kojim se propisuje prethodno odobrenje Europskog parlamenta i Vijeća prije sklapanja ugovora koji se odnose na projekte povezane s nekretninama. Očekuje se da će se taj postupak pokrenuti čim prije (najkasnije početkom 2018.).

               .

               2017/0328 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EZ) br. 726/2004 s obzirom na mjesto sjedišta Europske agencije za lijekove

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. i članak 168. stavak 4. točku (c),

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  4
               ,

               uzimajući u obzir mišljenje Odbora regija
                  5
               ,

               u skladu s redovnim zakonodavnim postupkom,

               budući da:

               (1)S obzirom na obavijest Ujedinjene Kraljevine od 29. ožujka 2017. o namjeri izlaska iz Unije u skladu s člankom 50. Ugovora o Europskoj uniji, ostalih je 27 država članica na marginama sastanka Vijeća za opće poslove („članak 50.”) odabralo Amsterdam (Nizozemska) za novo sjedište Europske agencije za lijekove.

               (2)Uzimajući u obzir članak 50. stavak 3. Ugovora o Europskoj uniji, Europska agencija za lijekove trebala bi zauzeti novo sjedište od dana na koji se Ugovori prestaju primjenjivati na Ujedinjenu Kraljevinu ili od 30. ožujka 2019., ovisno o tome što nastupi ranije.

               (3)Kako bi se osiguralo pravilno funkcioniranje Europske agencije za lijekove na novom mjestu, sporazum o sjedištu trebalo bi sklopiti prije nego što Europska agencija za lijekove zauzme novo sjedište.

               (4)Kako bi se Europskoj agenciji za lijekove omogućilo dovoljno vremena za premještanje, ova bi Uredba trebala hitno stupiti na snagu.

               (5)Uredbu (EZ) br. 726/2004 Europskog parlamenta i Vijeća
                  6
                trebalo bi stoga na odgovarajući način izmijeniti,

               DONIJELI SU OVU UREDBU:

               Članak 1.

               U Uredbi (EZ) br. 726/2004 umeće se sljedeći članak 71.a:

               „Članak 71.a

               Sjedište je Agencije u Amsterdamu (Nizozemska).”

               Članak 2.

               Ova Uredba stupa na snagu na dan objave u Službenom listu Europske unije.

               Ova se Uredba primjenjuje od datuma na koji se Ugovori prestaju primjenjivati na Ujedinjenu Kraljevinu ili od 30. ožujka 2019., ovisno o tome što nastupi ranije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Uredba (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini, te uspostavi Europske agencije za lijekove (SL L 136, 30.4.2004., str. 1.).

                     (2)

                        SL C 323, 30.11.1993., str. 1.

                     (3)

                        Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

                     (4)

                        SL C , , str. .

                     (5)

                        SL C , , str. .

                     (6)

                        Uredba (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini, te uspostavi Europske agencije za lijekove (SL L 136, 30.4.2004., str. 1.).